በቫይረስ ምክንያት በቤት ውስጥ የምናሳልፈውን ጊዜ ወደ መልካም ዕድል እንቀይረው ሲሉ ጠቅላይ ሚኒስትሩ ጥሪ አቀረቡ
የአሜሪካን መንግሥት እና ዋና ጸሐፊ አንቶኒዮ ጉቴሬስን አመሰገኑ በኮሮና ቫይረስ ምክንያት በቤት ውስጥ የምናሳልፈውን ጊዜ ወደ መልካም ዕድል እንቀይረው ሲሉ ጠቅላይ ሚኒስትር አብይ አህመድ ጥሪ አቀረቡ። የዩናይትድ ስቴትስ መንግሥት እና የተ.መ.ድ ዋና ጸሐፊ አንቶኒዮ ጉቴሬስን አመሰገኑ ። ጠቅላይ ሚኒስትሩ በትዊተር ገጻቸው ባስተላለፉት መልዕክት ፣በኮሮና ቫይረስ ምክንያት በቤት ውስጥ የምናሳልፈውን ጊዜ ወደ መልካም ዕድል እንቀይረው ሲሉ ጥሪ አቅርበዋል። አዳዲስ ነገሮችን ለማንበብ እና ለመማር፣ ፈጠራ እና ምርምርን ለማካሄድ፣ ከውስጣችን ጋር ለመገናኘት፣ ከቤተሰቦቻችን ጋር ያለንን ግንኙነት የበለጠ ለማሳደግ ያስችለናል ብለዋል።  ግጭትን ወደ መግባባት የመቀየር ዕድሉ በእጃችን ነው ያሉት ጠቅላይ ሚኒስትሩ፣ በሴቶች ላይ የቤት ውስጥ ጥቃት በማንኛውም ሁኔታ ተቀባይነት የለውም ። በእንደዚህ ዓይነት አስቸጋሪ ጊዜያት መጠቃቃት ሳይሆን መደጋገፍ ይኖርብናል ሲሉም ተናግረዋል ።  ጠቅላይ ሚኒስትሩ ፣ኢትዮጵያ የኮቪድ19ን አስከፊ ተጽዕኖ ለመከላከል በምትጥርበት በዚህ ወቅት፣ የዩናይትድ ስቴትስ መንግሥት ስለሚያደርገው ዘርፈ ብዙ ድጋፍ ላመሰግን እወዳለሁ። ይሄንን ፈተና ሁላችንም በአሸናፊነት የምናልፈው፣ በአጋርነት እና በጋራ አመራር ነው ብለዋል። የተ.መ.ድ ዋና ጸሐፊ አንቶኒዮ ጉቴሬስ ኮቪድ19 ያስከተላቸውን ፈተናዎች ለመከላከል እየወሰዱ ያሉት ርምጃ የሚደነቅ ነው። የማኅበራዊና ኢኮኖሚያዊ ምላሽ ዕቅዱ አምስት ምሰሶዎች ኢትዮጵያ ከለየቻቸው ተቀዳሚ ተግባራት ጋር የሚጣጣሙ መሆናቸውን አመልክተዋል ። ከዋና ጸሐፊው ጋር የነበራቸው የስልክ ውይይት ፍሬያማ እንደነበር ጠቅሰው፣ ዋና ጸሐፊውን አመሰግናለሁ ብለዋል። አዲስ ዘመን ግንቦት 3/2012  በጋዜጣው ሪፖርተር